ฉลอง 100 ปี ผอ.กำพล เปิดโรงเรียนใหม่ที่ ตรัง
วันนี้ (จันทร์ที่ 18 มิถุนายน 2561) เป็นวันสำคัญวันหนึ่งของหนังสือพิมพ์ไทยรัฐ ที่ผมต้องขออนุญาตนำมากราบเรียนท่านผู้อ่านได้รับทราบไว้,เนื่องเพราะท่านผู้อ่านในฐานะผู้มีอุปการคุณ อุดหนุนหนังสือพิมพ์ไทยรัฐมาโดยตลอดนั่นเอง ที่ทำให้เรามีวันนี้ และสามารถที่จะจัดกิจกรรมสำคัญในครั้งนี้ขึ้นมาได้,นั่นก็คือ พิธีมอบอาคารเรียน 100 ปี กำพล วัชรพล ให้แก่ โรงเรียนไทยรัฐวิทยา 102 (บ้านเกาะเต่า) ตำบลในเตา อำเภอห้วยยอด จังหวัดตรัง ในเวลา 13.30 น.,ดังที่ทราบแล้วว่า อาคารเรียนของ โรงเรียนไทยรัฐวิทยา ในทุกๆ จังหวัดของประเทศไทย เป็นอาคารที่ดำเนินการก่อสร้างโดยหนังสือพิมพ์ไทยรัฐ ตามนโยบายของอดีตผู้อำนวยการ กำพล วัชรพล ที่ประสงค์จะร่วมพัฒนาการศึกษาไทยด้วยการแบ่งปันรายได้ส่วนหนึ่งจากการจำหน่ายหนังสือพิมพ์ไปสร้าง และดูแลโรงเรียนดังกล่าว,หลังจากสร้างอาคารแล้วก็จะมอบหมายให้ มูลนิธิไทยรัฐ เข้ารับช่วง ในการสนับสนุนจุนเจือโรงเรียนแต่ละแห่ง โดยการจัดงบประมาณอุดหนุนทางด้านการเรียนการสอน ด้านอาหารกลางวัน และอุปกรณ์การเรียนที่จำเป็น ฯลฯ,งบประมาณที่มูลนิธิไทยรัฐใช้ดำเนินการสำหรับโรงเรียนไทยรัฐวิทยาในแต่ละปีนั้น ส่วนหนึ่งก็จะมาจากการสนับสนุนของหนังสือพิมพ์ไทยรัฐเช่นกัน ร่วมกับเงินบริจาคจากผู้มีจิตศรัทธา ที่กรุณามอบผ่านมูลนิธิไทยรัฐดังที่เราจะลงข่าว หรือลงภาพแจ้งให้ทราบอยู่เสมอๆ,จากข้อเท็จจริงข้างต้น จึงนับว่าท่านผู้อ่านที่มีอุปการคุณต่อเรานั้นเอง ที่มีส่วนอย่างสำคัญยิ่งในการก่อสร้างและดูแลโรงเรียนไทยรัฐวิทยา ทั้ง 101 แห่ง ที่ได้ดำเนินการไปแล้ว,ต่อมาเนื่องในโอกาสครบรอบ 100 ปีชาตกาล ผอ.กำพล วัชรพล ในปี 2562 หนังสือพิมพ์ไทยรัฐได้มีโครงการที่จะจัดสร้าง ร.ร.ไทยรัฐวิทยาเพื่อเป็นอนุสรณ์เพิ่มขึ้นอีก 10 โรง เพื่อให้เป็น 111 โรงทั่วประเทศ,โครงการนี้เป็นโครงการที่หนังสือพิมพ์ไทยรัฐได้ดำเนินการไปก่อนที่ท่าน ผอ.กำพล วัชรพล จะได้รับการยกย่องจาก ยูเนสโก ให้เป็นบุคคลสำคัญของโลกด้านการศึกษาและสื่อสารมวลชนเมื่อปีที่ผ่านมา,แต่ก็สอดคล้องกับแนวทางการเฉลิมฉลองการเป็นบุคคลสำคัญของโลกที่จะเริ่มขึ้นตามคำแนะนำของยูเนสโกตั้งแต่ปี 2561 เป็นต้นไป,หนังสือพิมพ์ไทยรัฐจึงแจ้งต่อกระทรวงศึกษาธิการเพื่อแจ้งต่อยูเนสโกในการที่จะนำโครงการก่อสร้างอาคารเรียน 100 ปี กำพล วัชรพล สำหรับโรงเรียนไทยรัฐวิทยาใหม่อีก 10 แห่งเข้าเป็นหนึ่งในการเฉลิมฉลองด้วย,ดังนั้น ในพิธีส่งและรับมอบอาคารเรียนสำหรับโรงเรียนไทยรัฐวิทยา 102 (บ้านเกาะเต่า) ตำบลในเตา อำเภอห้วยยอด จังหวัดตรัง ที่แล้วเสร็จเป็นโรงเรียนแรกในวันนี้ จึงเท่ากับเป็นการเริ่มต้นการเฉลิมฉลองบุคคลสำคัญของโลกอย่างเป็นทางการสำหรับท่าน ผอ.กำพล,โดยจะมีคุณ ชวน หลีกภัย อดีตนายกรัฐมนตรีในฐานะชาวตรังเป็นประธาน และมีผู้ว่าราชการจังหวัดตรัง ศิริพัฒ พัฒนกุล ตลอดจนท่านรองเลขาธิการ สพฐ. ดุษณี ธโนศวรรย์ ร่วมในพิธีครั้งนี้ด้วย,สำหรับผู้แทนของหนังสือพิมพ์ไทยรัฐ ประกอบด้วย คุณ วัชร วัชรพล ประธานเจ้าหน้าที่บริหารธุรกิจเครือไทยรัฐ กรุ๊ป และ คุณ มานิจ สุขสมจิตร บรรณาธิการอาวุโสในฐานะกรรมการบริหารมูลนิธิไทยรัฐ ตลอดจนหัวหน้าข่าวอาวุโส และคอลัมนิสต์อาวุโสของไทยรัฐ ฯลฯ,นอกจากการมอบอาคารให้เป็นสมบัติของทางราชการสืบไปแล้ว ยังจะมีการมอบเงินอีก 200,000 บาท ให้เป็นกองทุนเพื่อจดทะเบียนก่อตั้งมูลนิธิเพื่อการศึกษาไทยรัฐวิทยา 102 (บ้านเกาะเต่า) ต่อไปอีกด้วย,ผมและพวกเราในไทยรัฐอีกหลายคน มีโอกาสเดินทางไปพบกับพี่น้องชาวบ้านเกาะเต่าเมื่อหลายเดือนก่อน รู้สึกประทับใจในความสามัคคีกลมเกลียวของชาวบ้าน และภูมิทัศน์ของโรงเรียนที่สงบร่มรื่น ตลอดจนความกระตือรือร้นของเด็กนักเรียนทั้งชายและหญิงเป็นอย่างยิ่ง,ขอบคุณพี่น้องชาวบ้านเกาะเต่าอีกครั้ง ที่มอบความไว้วางใจให้มูลนิธิไทยรัฐเป็นผู้ดูแลอีกแรงหนึ่งควบคู่ไปกับสำนักงานคณะกรรมการการศึกษาขั้นพื้นฐานของกระทรวงศึกษาธิการ,เราจะดูแลสนับสนุนเกื้อกูลโรงเรียนไทยรัฐวิทยาแห่งที่ 102 ซึ่งเป็นโรงเรียนแรกในการเฉลิมฉลองเนื่องในโอกาสที่ได้รับการยกย่องจากยูเนสโกให้เป็นบุคคลสำคัญของโลกของท่าน ผอ.กำพล วัชรพล ให้ดีที่สุดเท่าที่เราจะสามารถทำได้นะครับ.,ซูม
อาคารเรียนของ โรงเรียนไทยรัฐวิทยา ในทุกๆ จังหวัดของประเทศไทย เป็นอาคารที่ดำเนินการก่อสร้างโดยหนังสือพิมพ์ไทยรัฐ ตามนโยบายของอดีตผู้อำนวยการ กำพล วัชรพล
กำพล วัชรพล,ครบรอบ 100 ปี,โรงเรียนไทยรัฐวิทยา 102,เหะหะพาที,ซูม